section_heading: Životopis
paragraph_text: Od ranih je 1960-ih godina bio istaknuti sudionik hrvatske glazbene scene, posebice popularne glazbe i jazza. Kao pijanist djelovao je u različitim instrumentalnim sastavima te surađivao s mnogim istaknutim vokalnim i instrumentalnim solistima. Bio je cijenjen kao iznimno pouzdan i inspirativan korepetitor kojega su kao glazbenog partnera rado birali mnogi pjevači zabavnoglazbene scene – primjerice Zdenka Kovačiček, Radojka Šverko, Stjepan Jimmy Stanić i Zvonko Špišić, ali i istaknuti hrvatski jazzisti poput Miroslava Sedaka-Benčića, Damira Dičića, Vladimira Bolčevića, Zvonimira Makara, Ladislava Fidrija i drugih.